ରଣପୁର ଥାନାରେ ଦଲାଲ ସର୍ବେସର୍ବା, ଥାନାକୁ ଯିବାକୁ ଡରୁଛନ୍ତି ଲୋକେ: ଅଧିକାଂଶ ଘଟଣାରେ ରଖାଯାଉନି ଏତଲା
ରଣପୁର,୧୧ା୧ (ସ୍ବ.ପ୍ର.): ନୟାଗଡ଼ ଜିଲା ରଣପୁର ଥାନାରେ ଚାଲିଛି ଦଲାଲଙ୍କ ରାଜ୍। ସେମାନଙ୍କ ବିନା ସହଯୋଗରେ ନ୍ୟାୟ ମିଳୁନି। ଏ ନେଇ ଉଚ୍ଚପଦସ୍ଥ ଅଧିକାରୀଙ୍କୁ ଅଭିଯୋଗ କଲେ ନ୍ୟାୟ ମିଳିବା ବଦଳରେ ରୋଷର ଶିକାର ହେବାକୁ ପଡୁଛି। ଆମ ପୋଲିସ କାର୍ଯ୍ୟକ୍ରମ ଲୋକଙ୍କ ନିକଟତର ହେଉଛି ବୋଲି ପୋଲିସ ଡିଣ୍ଡିମ ପିଟୁଛି। ହେଲେ ଏଠାରେ ସାଧାରଣ ଲୋକେ ଅଭିଯୋଗ ପାଇଁ ଥାନାକୁ ଯିବାକୁ ଡରୁଛନ୍ତି। ପୋଲିସର ଲାଞ୍ଚଖୋର ମନୋଭାବ, ରୁକ୍ଷ ବ୍ୟବହାର ଏହାର କାରଣ ବୋଲି କୁହାଯାଉଛି। ଏଭଳି ରୁକ୍ଷ ବ୍ୟବହାର ଯୋଗୁ ଚାନ୍ଦପୁର ଥାନାର ପୂର୍ବତନ ଥାନା ଆଇଆଇସିଙ୍କ ୨୪ ଘଣ୍ଟା ମଧ୍ୟରେ ବଦଳି ହୋଇଥିଲା। ଏହା ପରେ ମଧ୍ୟ ରଣପୁର ଥାନା ବାବୁଙ୍କ ଆଚାର ବ୍ୟବହାରରେ ପରିବର୍ତ୍ତନ ଆସୁନି। ଅଭିଯୋଗକାରୀ ଉପଯୁକ୍ତ ସମ୍ମାନ ପାଉନାହାନ୍ତି। ଲୋକେ ଥାନାକୁ ଅଭିଯୋଗ କରିବାକୁ ଗଲେ ଥାନା ଅଧିକାରୀଙ୍କ ବ୍ୟବହାର ସେମାନଙ୍କୁ ଅତିଷ୍ଠ କରୁଛି। ସମସ୍ତଙ୍କୁ ବାନ୍ଧି ପଠାଇ ଦେବାର ଧମକ ମଧ୍ୟ ମିଳୁଛି। ଏପରି କି ଗଣମାଧ୍ୟମରେ ମୁହଁ ଖୋଲିଲେ ସମ୍ପୃକ୍ତ ଗଣମାଧ୍ୟମ ପ୍ରତିନିଧିଙ୍କୁ ସମାନ ଢଙ୍ଗରେ ଧମକ ଦିଆଯାଉଛି। ଏ ନେଇ କିଛି ସାଧାରଣ ଲୋକ ପୋଲିସ ଉଚ୍ଚ ଅଧିକାରୀଙ୍କୁ ଅଭିଯୋଗ କରିଥିଲେ ମଧ୍ୟ ସେମାନେ ଚୁପ ରହୁଛନ୍ତି। ଥାନା ପୋଲିସ ମାମଲା ରୁଜୁ ନ କରିବା ଏକ ଅଭ୍ୟାସରେ ପରିଣତ ହେଲାଣି। ବିଭିନ୍ନ ଆଳ ଦେଖାଇ ପୋଲିସ ଅଧିକାଂଶ ସମୟରେ ଏତଲା ରଖୁନାହିଁ। ରାଜନୀତି ଚାପରେ ହେଉ କିମ୍ବା ଲାଞ୍ଚଖୋର ମନୋବୃତ୍ତି ଯୋଗୁ ଅଭିଯୋଗକାରୀଙ୍କୁ ଫେରାଇ ଦିଆଯାଉଛି ା ଏଭଳି ଅଭିଯୋଗ କରିଛନ୍ତି ଗତ ୨୩ା୧୦ା୨୦୧୯ ତାରିଖରେ ଥାନାରେ ଅଭିଯୋଗ କରିଥିବା ବାଉଁଶଗଡ ପଞ୍ଚାୟତ ଶ୍ରୀକୃଷ୍ଣପୁର ଗ୍ରାମର ଉପେନ୍ଦ୍ର କୁମାର ସ୍ବାଇଁ। ସେହିଭଳି ବଜ୍ରକୋଟ ଗ୍ରାମର ଲିଙ୍ଗରାଜ ସାମନ୍ତରାୟ ଗତ ୩ ତାରିଖରେ ଥାନାରେ ଅଭିଯୋଗ କରିଥିଲେ ମଧ୍ୟ ପୋଲିସ କୌଣସି ମାମଲା ରୁଜୁ କଲାନାହିଁ। ବରଂ ଗାଳିଗୁଲଜ କରି ଥାନାରୁ ତଡିଦେଇଥିବା ସେ ଅଭିଯୋଗ କରିଛନ୍ତି। ଅଭିଯୋଗକାରୀଙ୍କୁ ପୋଲିସର ଅଣଦେଖା ଅପରାଧୀଙ୍କୁ ପ୍ରୋତ୍ସାହନ ଦେଉଛି। ମାମଲା ରୁଜୁ କରୁ ନ ଥିବା ପୋଲିସ ଅଧିକାରୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ନେବା ପାଇଁ କଡା ଆଇନ ରହିଛି। ହେଲେ ତାହା ରଣପୁର ଥାନାରେ କାର୍ଯ୍ୟକାରୀ ହେଉନି। ଅଧିକାଂଶ ଘଟଣାରେ ପୋଲିସ ଏତଲା ନ ରଖି ଅଭିଯୋଗ ହୋଇନି ସଫେଇ ଦେଇଚାଲିଛି। ଅନ୍ୟପଟେ ଥାନାରେ ଭିତ୍ତିଭୂମିର ଅଭାବ ରହିଛି। ମାନବସମ୍ବଳ କମ ରହିଥିବାରୁ ପୋଲିସ ବାବୁ ଏତଲା ଉପରେ ତୁରନ୍ତ କାର୍ଯ୍ୟାନୁଷ୍ଠାନ ନେଇପାରୁନାହିଁ ବୋଲି ସଫେଇ ଦେଉଛି। ଏତଲା ନ ରଖିବାକୁ ନେଇ ଏସ୍ଡିପିଓ, ଏସ୍ପିଙ୍କ ନିକଟରେ ଅଭିଯୋଗ କଲେ ମଧ୍ୟ ସୁଫଳ ମିଳୁନି। ବରଂ ଥାନା ପୋଲିସର କଥା ସହ ତାଳଦେଇ ଉପରିସ୍ଥ ଅଧିକାରୀ ଅଭିଯୋଗ ନ ଥିବା ଦର୍ଶାଇ ସହଯୋଗ କରିଆସୁଛନ୍ତି। ଏଣୁ ଆଇନ ତା’ ବାଟରେ ରହୁଥିଲା ବେଳେ ସାଧାରଣ ଲୋକଙ୍କୁ ନ୍ୟାୟ ମିଳୁନି। ଭିତ୍ତିଭୂମି ସଜାଡି ଆଇନକୁ କଡାକଡି ପାଳନ କଲେ ଅଧିକାଂଶ ପୋଲିସ ଅଫିସର ବନ୍ଧା ହୋଇ ଜେଲ ଯିବେ ବୋଲି ଜଣେ ଅବସରପ୍ରାପ୍ତ ଏସ୍ପି ପ୍ରକାଶ କରିଛନ୍ତି। ଏଥିସହିତ ଥାନା ଓ ଫାଣ୍ଡି ପୋଲିସ ମାନସିକତାରେ ପରିବର୍ତ୍ତନ ଆଣିବାକୁ ବାଧ୍ୟ ହେବେ ବୋଲି ସେ କହିଛନ୍ତି। ଏ ସମ୍ପର୍କରେ ରଣପୁର ଥାନା ଅଧିକାରୀ ରଶ୍ମିରଞ୍ଜନ ଦାସଙ୍କୁ ପଚାରିବାରୁ ସେ ଏହି ପ୍ରସଙ୍ଗରେ କୌଣସି ମତ ଦେବାକୁ ମନା କରିଥିଲେ। ନୟାଗଡ ଏସ୍ପି ଶଶିଭୂଷଣ ଶତପଥୀଙ୍କ ଦୃଷ୍ଟି ଆକର୍ଷଣ କରିବାରୁ ସେ କହିଥିଲେ, ମୁଁ ଅବଗତ ନ ଥିଲି, ଆପଙ୍କଠାରୁ ଜାଣିବାକୁ ପାଇଲି। ଏହାର ତଦନ୍ତ କରି କାର୍ଯ୍ୟାନୁଷ୍ଠାନ ଗ୍ରହଣ କରିବି। ରଣପୁର ବିଧାୟକ ସତ୍ୟନାରାୟଣ ପ୍ରଧାନ କହିଥିଲେ, ରଣପୁର ଥାନାରେ ମୋ ସରକାର କାର୍ଯ୍ୟକ୍ରମ ଦେଖିବାକୁ ମିଳୁନାହିଁ। ଛୋଟ ଛୋଟ କଥାରେ ପୋଲିସ ସାଧାରଣ ଲୋକଙ୍କୁ ବାନ୍ଧି ଜେଲ ପଠାଇ ଦେଉଛି। ଥାନା ଅଧିକାରୀଙ୍କ ବଦଳି ପାଇଁ ମୁଁ ପୋଲିସ ଡିଜିଙ୍କୁ ଜଣାଇଛି।